b'\n_START_ARTICLE_\nCorrie ten Boom\n_START_SECTION_\nTausta\n_START_PARAGRAPH_\nCorrie ten Boom syntyi kellosepp\xc3\xa4 Caspar ten Boomin nelilapsisen perheen nuorimmaiseksi. Perheen talo Haarlemissa tunnettiin avoimena kaikille avuntarvitsijoille ja perhe oli aktiivinen paikkakunnan sosiaalisessa ja hengellisess\xc3\xa4 el\xc3\xa4m\xc3\xa4ss\xc3\xa4. Corrie ten Boom ja h\xc3\xa4nen vanhempi sisarensa Betsie olivat naimattomia ja ty\xc3\xb6skenteliv\xc3\xa4t is\xc3\xa4ns\xc3\xa4 kellosep\xc3\xa4nliikkeess\xc3\xa4.\n_START_SECTION_\nK\xc3\xa4tk\xc3\xb6paikka\n_START_PARAGRAPH_\nSaksan miehitetty\xc3\xa4 Hollannin ten Boomien kodista tuli k\xc3\xa4tk\xc3\xb6paikka natseja pakeneville ihmisille. Perhe piilotti talonsa salahuoneeseen juutalaisia, natsien kanssa yhteisty\xc3\xb6st\xc3\xa4 kielt\xc3\xa4ytyneit\xc3\xa4 opiskelijoita sek\xc3\xa4 maan vastarintaliikkeen j\xc3\xa4seni\xc3\xa4. Vuosina 1943\xe2\x80\x931944 talossa asui jatkuvasti 6\xe2\x80\x937 laittomasti natseja piilotellutta henkil\xc3\xb6\xc3\xa4, joista nelj\xc3\xa4 oli juutalaisia ja 2\xe2\x80\x933 vastarintaliikkeen j\xc3\xa4seni\xc3\xa4. Talo toimi my\xc3\xb6s v\xc3\xa4liaikaisena turvapaikkana pakomatkalla olleille henkil\xc3\xb6ille. Corrie ten Boom j\xc3\xa4rjesti piilopaikkoja my\xc3\xb6s muihin perheisiin ja perheen toiminnan ansiosta on arvioitu noin 800 henkil\xc3\xb6n s\xc3\xa4\xc3\xa4st\xc3\xa4neen henkens\xc3\xa4._NEWLINE_Gestapo valtasi ja tutki perheen talon 28. helmikuuta 1944. Gestapon j\xc3\xa4rjest\xc3\xa4m\xc3\xa4\xc3\xa4n ansaan tuli p\xc3\xa4iv\xc3\xa4n aikana 30 taloon tullutta henkil\xc3\xb6\xc3\xa4. Corrie, h\xc3\xa4nen is\xc3\xa4ns\xc3\xa4 Casper, sisaret Betsie ja Nollie sek\xc3\xa4 veli Willem pid\xc3\xa4tettiin muiden joukossa ja vangittiin. Gestapo ei kuitenkaan l\xc3\xb6yt\xc3\xa4nyt talossa Corrien makuuhuoneen valesein\xc3\xa4n takana piilotellutta juutalaisperhett\xc3\xa4, jonka vastarintaliike pelasti talosta 47 tuntia my\xc3\xb6hemmin. Juutalaisperhe selvisi sodasta hengiss\xc3\xa4._NEWLINE_84-vuotias Casper-is\xc3\xa4 kuoli kymmenen p\xc3\xa4iv\xc3\xa4n j\xc3\xa4lkeen Scheveningenin vankilassa. Corrie ja Betsie olivat kymmenen kuukautta eri vankiloissa p\xc3\xa4\xc3\xa4tyen lopulta Ravensbr\xc3\xbcckin keskitysleirille. Betsie kuoli keskitysleirill\xc3\xa4. Corrien 24-vuotias sukulaispoika Christiaan kuoli Bergen-Belsenin keskitysleirill\xc3\xa4 ja h\xc3\xa4nen veljens\xc3\xa4 Willem menehtyi v\xc3\xa4h\xc3\xa4n sodan j\xc3\xa4lkeen keskitysleirill\xc3\xa4 saamaansa sairauteen.\n_START_SECTION_\nLoppuel\xc3\xa4m\xc3\xa4\n_START_PARAGRAPH_\nCorrie ten Boom aloitti 53-vuotiaana julistusty\xc3\xb6n, jonka sanomana oli Jumalan anteeksiantamus. H\xc3\xa4n korosti Jumalan anteeksiantamusta my\xc3\xb6s vihollisille. H\xc3\xa4n toimi julistajana ja kirjailijana 33 vuotta. Hollannin kuningatar l\xc3\xb6i Corrie ten Boomin ritariksi. Vuonna 1968 Jerusalemin holokausti-museo Yad Vashem nimitti h\xc3\xa4net "vanhurskaaksi kansakuntien joukossa" ja pyysi h\xc3\xa4nt\xc3\xa4 istuttamaan puun oikeudenmukaisuuden puistoon kunnioittaakseen h\xc3\xa4nen perheens\xc3\xa4 pelastamien ihmishenkien muistoa. H\xc3\xa4nen el\xc3\xa4m\xc3\xa4kerrastaan tuli kansainv\xc3\xa4linen best seller vuonna 1971 ja siit\xc3\xa4 tehtiin elokuva K\xc3\xa4tk\xc3\xb6paikka (The Hiding Place) vuonna 1975. El\xc3\xa4m\xc3\xa4ns\xc3\xa4 loppupuolella ten Boom julkaisi my\xc3\xb6s muuta hengellist\xc3\xa4 kirjallisuutta sek\xc3\xa4 evankelioivia videoita. H\xc3\xa4n kuoli kotonaan Yhdysvalloissa 91-vuotissyntym\xc3\xa4p\xc3\xa4iv\xc3\xa4n\xc3\xa4\xc3\xa4n.'